স্বপ্ন দেখে যেগে ওঠার পর যে সেটাকে অর্থবহ ও রূপক দিয়ে ভরা বলে মনে হবে সে বিষয়ে কোন সন্দেহ নেই। তাই স্বপ্ন ব্যাখায় খোয়াবনামা ধরনের বই বিশ্বজুড়ে প্রতি বছরই প্রচুর পরিমাণে বিক্রি হয়। স্বপ্ন বিশ্লেষণের এই রূপক-অভিধান ধারাটি বিশ্বের প্রায় সব সংস্কৃতিতেই দেখা গেলেও এটা সবাই মেনে নেন না। এই না-মানা ব্যক্তিদের মধ্যে স্নায়ুবিজ্ঞানীদের সংখ্যাই বেশি, যারা উল্টো মনে করেন স্বপ্নের আসলে কোন মানেই নেই। তাঁদের মতে স্বপ্ন হলো মগজে স্মৃতি-সংরক্ষণের মতো অন্যসব গুরুত্বপূর্ণ প্রক্রিয়ার উপজাত মাত্র। স্বপ্ন হলো ধোঁয়া, আগুন নয়। চলুন স্নায়ুবিজ্ঞানীদের চোখ দিয়ে স্বপ্নের বিষয়গুলো বোঝার চেষ্টা করা যাক। প্রথমে আমরা দেখবো যে মস্তিষ্কে বিভিন্ন ছাঁচের কার্যক্রম হতে কিভাবে স্বপ্ন তৈরি হওয়ার একটা সম্ভাবনা আছে। তারপর আমরা স্বপ্নের সাম্ভাব্য কাজ কি হতে পারে তা নিয়ে কথা বলবো। শেষে আমরা স্বপ্নের বিষয়বস্তুর কি কোন মানে আছে কি না, এই প্রশ্নের উত্তর খোঁজার চেষ্টা করবো।